4.Нохчийн меттан нийсаяздаран бакъонаш (орфографин, пунктуацин бакъонаш) Х–ХI-чуй классашкахь мало йоцуш, дика тидам беш а, кхетамца ойла еш а, кIорггера церан маьIнаш дохуш а Iамо еза. ТIаккха уьш дешархошна пайде хир ю. Кху учебникан коьрта Iалашонаш иштта ю: 1) морфологин, синтаксисан грамматически билгалонийн, нохчийн орфографин, пунктуацин башхаллийн буха тIехь вайн меттан нийсаяздаран бакъонаш Iамор, шаръяр, чIагIъяр; 2) ницкъкхочучу кепара дешархойн лексика а, царна меттан дешнаш довзар, хаар а шордар; 3) нохчийн литературни меттан норманаш талхор, галъяхар ца хилийта, лексико-грамматически а, орфографически а, орфоэпически а бакъонаш ларъяр, вуьшта аьлча, дешнаш, церан маьIнашка хьаьжжина, нийса далор а, барта къамелехь меттан дешнаш нийса дIаалар а, йозанехь и дешнаш нийса дIаяздар а лардар.